CELEX: 32020D2074
Language: ro
Date: 2020-12-07 00:00:00
Title: Decizia (UE) 2020/2074 a Consiliului din 7 decembrie 2020 privind poziția care urmează să fie adoptată, în numele Uniunii Europene, în cadrul Comitetul mixt instituit prin Acordul dintre Comunitatea Europeană a Cărbunelui și Oțelului și Republica Turcia privind schimburile comerciale cu produse care intră sub incidența Tratatului de instituire a Comunității Europene a Cărbunelui și Oțelului referitor la modificarea acordului prin înlocuirea Protocolului 1 la acesta privind definirea noțiunii de „produse originare” și metodele de cooperare administrativă

15.12.2020   
               
               
                  RO
               
               
                  Jurnalul Oficial al Uniunii Europene
               
               
                  L 424/51
               
            
         DECIZIA (UE) 2020/2074 A CONSILIULUI
         din 7 decembrie 2020
         privind poziția care urmează să fie adoptată, în numele Uniunii Europene, în cadrul Comitetul mixt instituit prin Acordul dintre Comunitatea Europeană a Cărbunelui și Oțelului și Republica Turcia privind schimburile comerciale cu produse care intră sub incidența Tratatului de instituire a Comunității Europene a Cărbunelui și Oțelului referitor la modificarea acordului prin înlocuirea Protocolului 1 la acesta privind definirea noțiunii de „produse originare” și metodele de cooperare administrativă
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 207 alineatul (4) primul paragraf coroborat cu articolul 218 alineatul (9),
         având în vedere propunerea Comisiei Europene,
         întrucât:
         
                     (1)
                  
                  
                     Acordul dintre Comunitatea Europeană a Cărbunelui și Oțelului și Republica Turcia privind schimburile comerciale cu produse care intră sub incidența Tratatului de instituire a Comunității Europene a Cărbunelui și Oțelului (denumit în continuare „acordul”) a fost încheiat de Uniune prin Decizia 96/528/CECO a Comisiei (1) și a intrat în vigoare la 1 august 1996.
                  
               
                     (2)
                  
                  
                     Acordul cuprinde Protocolul 1 privind definirea noțiunii de „produse originare” și metodele de cooperare administrativă (denumit în continuare „Protocolul 1”). În temeiul articolului 39 din Protocolul 1, Comitetul mixt instituit prin articolul 14 alineatul (1) din acord (denumit în continuare „Comitetul mixt”) poate decide să modifice dispozițiile Protocolului 1.
                  
               
                     (3)
                  
                  
                     Comitetul mixt va adopta o decizie de modificare a acordului prin înlocuirea Protocolului 1 (denumită în continuare „decizia”) în cadrul următoarei sale reuniuni, înainte de sfârșitul anului 2023,
                  
               
                     (4)
                  
                  
                     Este oportun să se stabilească poziția care urmează să fie adoptată, în numele Uniunii, în cadrul Comitetului mixt, întrucât decizia va produce efecte juridice obligatorii pentru Uniune.
                  
               
                     (5)
                  
                  
                     Convenția regională cu privire la regulile de origine preferențiale pan-euro-mediteraneene (denumită în continuare „convenția”) a fost încheiată de Uniune prin Decizia 2013/94/UE a Consiliului (2) și a intrat în vigoare pentru Uniune la 1 mai 2012. Convenția stabilește dispoziții privind originea mărfurilor care fac obiectul schimburilor comerciale în temeiul acordurilor bilaterale de comerț liber relevante încheiate între părțile contractante la convenție, care se aplică fără a aduce atingere principiilor stabilite în acordurile bilaterale respective.
                  
               
                     (6)
                  
                  
                     Conform articolului 6 din convenție, fiecare parte contractantă ia măsurile adecvate pentru a asigura aplicarea efectivă a convenției. În acest sens, decizia va introduce în Protocolul 1 o trimitere dinamică la convenție, astfel încât să existe întotdeauna trimitere la cea mai recentă versiune a convenției în vigoare.
                  
               
                     (7)
                  
                  
                     Tratativele privind modificarea convenției au avut drept rezultat un nou set de reguli de origine modernizate și mai flexibile, care urmează să fie încorporate în convenție. Până la încheierea și intrarea în vigoare a modificării convenției, Uniunea și Republica Turcia au convenit să aplice cât mai curând posibil, un set alternativ de reguli de origine, bazate pe cele ale convenției modificate, care pot fi utilizate la nivel bilateral ca reguli de origine alternative celor prevăzute de convenție (denumite în continuare „reguli tranzitorii”). În acest sens, decizia va stabili, de asemenea, reguli tranzitorii.
                  
               
                     (8)
                  
                  
                     În cadrul zonei de cumul din care fac parte statele AELS, Insulele Feroe, Uniunea, Republica Turcia, participanții la procesul de stabilizare și de asociere, Republica Moldova, Georgia și Ucraina, prin derogare de la dispozițiile convenției aplicabile cumulului diagonal între participanții menționați, ar trebui să se mențină posibilitatea de a folosi certificatele de circulație a mărfurilor EUR.1 sau declarația de origine în locul certificatelor de circulație a mărfurilor EUR-MED sau a declarației de origine EUR-MED.
                  
               
                     (9)
                  
                  
                     Prin urmare, poziția Uniunii în cadrul comitetului mixt ar trebui să se bazeze pe proiectul de decizie,
                  
               ADOPTĂ PREZENTA DECIZIE:
         
            Articolul 1
            Poziția care urmează să fie adoptată în numele Uniunii în cadrul Comitetului mixt instituit prin Acordul dintre Comunitatea Europeană a Cărbunelui și Oțelului și Republica Turcia privind schimburile comerciale cu produse care intră sub incidența Tratatului de instituire a Comunității Europene a Cărbunelui și Oțelului referitor la modificarea acordului prin înlocuirea Protocolului 1 la acord se bazează pe proiectul de decizie a Comitetului mixt (3).
         
         
            Articolul 2
            Prezenta decizie intră în vigoare la data adoptării și expiră la 31 decembrie 2023.
         
         
            Adoptată la Bruxelles, 7 decembrie 2020.
            
               
                  Pentru Consiliu
               
               
                  Președintele
               
               M. ROTH
            
         
         
            (1)  Decizia 96/528/CECO a Comisiei din 29 februarie 1996 privind încheierea unui acord între Comunitatea Europeană a Cărbunelui și Oțelului și Republica Turcia privind schimburile comerciale cu produse care intră sub incidența Tratatului de instituire a Comunității Europene a Cărbunelui și Oțelului (JO L 227, 7.9.1996, p. 1).
         
            (2)  Decizia 2013/94/UE a Consiliului din 26 martie 2012 privind încheierea Convenției regionale cu privire la regulile de origine preferențiale pan-euro-mediteraneene (JO L 54, 26.2.2013, p. 3).
         
            (3)  A se vedea documentul ST 11130/20 la adresa http://register.consilium.europa.eu.